**BIOGRAFIJA: Lazović Biljana**

Rođena sam 1962. godine u Andrijevici. Srednju školu završila sam u Podgorici (Titogradu) 1980. godine. Školske 1980/81 upisala sam Poljoprivredni fakultet u Novom Sadu, smjer voćarsko-vinogradarski, gdje sam diplomirala 1985. godine. Na istom fakultetu upisala sam poslediplomske studije na grupi za Pomologiju. Magistarski rad pod nazivom: 'Promjene sadržaja i sastava proteina u maslinama tokom aktivne vegetacije’ odbranila sam 1994. godine. Doktorsku disertaciju pod nazivom ‘Pomoloske karakteristike introdukovanih sorti masline (*Olea europaea* L.)’ odbranila sam takođe na Poljoprivrednom fakultetu u Novom Sadu 1999. godine.

Pohađala sam više međunarodnih kurseva iz oblasti maslinarstva i organoleptike maslinovog ulja (Maroko, 1990; Italija, 1995; Kipar, 2001; Grčka, 2005) u organizaciji Međunarodnog savjeta za maslinu (IOC). Tromjesečnu specijalizaciju iz biotehnologije, na karakterizaciji sorti masline na proteinskom i DNK nivou, obavila sam u HRI u East Mallingu u Engleskoj 1998. godine. Iz oblasti 'Biotehnologija u poljoprivredi' obavila sam dvomjesečne specijalizacije u Izraelu (2001), Kini (2003) i Grčkoj (2007). Pored ovih, obavila sam i jednomjesečnu speciajalizaciju iz oblasti 'Organske poljoprivrede' na IAM Bari, Italija (2004) i više kraćih specijalizacija: bioinformatika (Španija, 2001) u organizaciji Ciheam-a, HACCP (Francuska, 2006), Menadžment banke gena (Švedska, 2006), Statistika u poljoprivredi (Švedska, 2011), i dr.

Učestvovala sam u realizaciji brojnih međunarodnih, nacionalnih i bilateralnih projekata kao koordinator ili član radnog tima. Kao autor ili koautor objavila sam više od 80 naučnih i stručnih radova u domaćim i stranim časopisima ili saopštila na naučnim skupovima. Koautor sam na pet međunarodnih i dvije nacionalne monografije.

Govorim engleski i italijanski jezik a služim se ruskim i francuskim.

Član sam Odbora za Poljoprivredu Crnogorske akademije nauka i umjetnosti od 2014.godine.

**Podaci o radnim mjestima i izborima u zvanje**

Radni odnos započela sam zapošljavanjem u Poljoprivrednom institutu, u Zavodu za suptropske kulture u Baru, na određeno vrijeme u periodu od januara do decembra 1988. godine. U istoj instituciji zasnovala sam stalni radni odnos od 16.04.1990. godine, koji traje do danas. Na početku radne karijere bila sam u zvanju asistenta saradnika, a nakon odbranjenog magistarskog rada izabrana sam u zvanje istraživač-saradnik, 1994. godine. U zvanje naučnog saradnika izabrana sam februara 2001. godine, a 2006. godine u zvanje viši naučni saradnik za oblast Suptropsko voćarstvo. Odlukom Senata UCG br.03-715 od 01.03.2017., izabrana sam u zvanje vanredni profesor za oblast Suptropsko voćarstvo.

Odlukom Vijeća Biotehničkog fakulteta, od školske 2008/09. godine angažovana sam kao predavač u nastavi na predmetu Fiziologija biljaka, na osnovnim akademskim studijama Biljna proizvodnja, i na predmetima Oplemenjivanje voćaka i vinove loze i Maslinarstvo i uljarstvo na specijalističkom studijskom programu Voćarstvo i vinogradarstvo.

Od osnivanja Primijenjenih studija poljoprivrede u Baru, anagažovana sam kao predavač na sledećim predmetima: Fiziologija biljaka, Maslinarstvo i Uljarstvo, na osnovnom studijskom programu Mediteransko voćarstvo, i Kultura tkiva na specijalističkom studijskom programu Rasadničarstvo.

U periodu 2007-2010. godine obavljala sam funkciju prodekana za nastavu na Biotehničkom fakultetu.